SKRIFTLIG FORESPØRGSEL E-0205/03

af Manuel dos Santos (PSE) til Kommissionen

(3. februar 2003)

Om: Virksomhedslukning

Efter at jeg havde sendt Kommissionen et spørgsmål om flytningen af virksomheden C & J Clark fra Castelo de Paiva (Portugal) til Indien og muligvis Rumænien, blev jeg mødt med nyheden om, at konfektionsvirksomheden Gerry Weber forbereder sig på et lignende skridt, idet den vil flytte sine fabriksanlæg fra kommunen Figueiró dos Vinhos (i Portugal) til udlandet.

Hvis denne flytning (eller bare en lukning af fabrikken) bliver er realitet, vil der opstå en ganske betydelig arbejdsløshed i regionen, med katastrofale konsekvenser set med sociale øjne.

Også denne virksomhed har ansøgt om betydelige EF-midler, og har fået dem.

Jeg er ikke ubekendt med, at Kommissionen, som EF-lovgivningens vogter, skal give høj prioritet til den frie bevægelighed og til markedets regler, men det påhviler den også at sikre, at etableringskontrakter overholdes til punkt og prikke.

Også i dette tilfælde er der begrundet tvivl om, hvorvidt virksomheden har overholdt denne kontrakt fuldt ud.

Derfor anmoder jeg Kommissionen om at oplyse mig, om:

1. den er blevet underrettet om dette nye tilfælde af flytning;

2. den, i benægtende fald, vil skride til handling af en eller anden art i denne sag;

3. den overvejer muligheden af at udarbejde en EF-lovgivning, der uden at krænke princippet om fri bevægelighed eller markedets regler kan medvirke til at begrænse sådanne spekulative operationer, som skader enkeltpersoners og regioners interesser og er i modstrid med den sande ånd i fællesskabsstøtten.

Svar afgivet på Kommissionens vegne af Anna Diamantopoulou

(20. marts 2003)

Kommissionen har ikke modtaget oplysninger om en flytning af den omtalte virksomhed.

For så vidt angår Den Europæiske Socialfond (ESF), skal Kommissionen minde det ærede medlem om, at investering i vedvarende uddannelse er en absolut nødvendighed i Portugal, bl.a. for at styrke erhvervslivets konkurrenceevne i landet. Denne støtte tildeles imidlertid, i lighed med støtten fra Den Europæiske Fond for Regionaludvikling (EFRU), af medlemsstaten inden for rammerne af en godkendt statslig støtteordning. Det påhviler således staten at sørge for, at Fællesskabets konkurrenceregler overholdes, herunder de gældende retningslinjer for statsstøtte med regionalt sigte(1), som Kommissionen vedtog i marts 1998. Det fastsættes i disse regler, at de finansierede aktiver skal bevares i mindst fem år fra det tidspunkt, hvor den investering, støtten er udbetalt til, er gennemført.

Flere forskellige fællesskabsdirektiver kan tænkes at finde anvendelse, når der sker virksomhedslukninger, der medfører betydelige sociale følger, som f.eks. kollektive afskedigelser: Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser(2), og Rådets direktiv 94/45/EF af 22. september 1994 om indførelse af europæiske samarbejdsudvalg(3). Disse direktiver fastsætter, at arbejdstagernes repræsentanter skal informeres og høres forud for sådanne beslutninger for at prøve at undgå disse afskedigelser eller mildne deres sociale konsekvenser.

Da disse direktiver er gennemført i medlemsstaternes nationale lovgivning, påhviler det de kompetente nationale myndigheder at tilse, at de pågældende regler anvendes korrekt.

Også Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab(4), udvikler disse principper ved at fastsætte bestemmelser om information og høring af arbejdstagernes repræsentanter om beslutninger, der påvirker den forventede udvikling i virksomhedens aktiviteter og den forventede udvikling i beskæftigelsen i virksomheden. Dette direktiv skal gennemføres senest den 21. marts 2005, men det er værd at understrege, at de fleste medlemsstater allerede har forskellige bestemmelser på området.

Kommissionen har endvidere i januar 2002 forslået arbejdsmarkedets parter på europæisk plan, at de fastsætter principper, som virksomheder skal overholde, når de gennemfører en omstrukturering, og at de etablerer passende midler til at sikre overholdelsen i hele Unionen. Arbejdsmarkedets parter besluttede i slutningen af 2002 at medtage dette emne i deres flerårige arbejdsprogram. Kommissionen håber, at de bestræbelser, der udfoldes inden for rammerne af den europæiske sociale dialog, fører til konkrete resultater, og at de kan få en nyttig indflydelse på, hvordan omstruktureringer gennemføres i Europa.

(1) EFT C 74 af 10.3.1998.

(2) EFT L 225 af 12.8.1998.

(3) EFT L 254 af 30.9.1994.

(4) EFT L 80 af 23.3.2002.